Foto: FAH

MINISTAR gospodarstva Tomislav Panenić nakon svih održanih konferencija za medije, za Index je potvrdio isto što i čelnik MOST-a Božo Petrov - Ili Vlada ne čelu s Oreškovićem ili novi izbori.



Panenić je rekao da MOST ne želi sudjelovati u ikakvom preslagivanju Vlade. Iz HDZ-a ga kaže, ovih par dana nitko nije zvao, a koliko ima saznanja, nisu dodaje, zvali niti Petrova.



Jasni su, tvrdi, u svom stavu, a za HDZ smatraju da samo blefiraju s izjavama da imaju dovoljan broj ruku u Saboru za novu parlamentarnu većinu na čelu s mandatarom Zdravkom Marićem.



Što se tiče SDP-a i poziva Milanovića da ih MOST kontaktira, Panenić je kratko rekao da to ne želi komentirati.



"Dovoljno smo jasni. Nema preslagivanja niti s jednom strankom. Karamarko je podnio ostavku, to je ono što je MOST tražio i sad želimo dalje nastaviti raditi s ovom Vladom", kazao je Panenić.



Dodaje kako je sad sve dalje na predsjedniku Sabora Željku Reineru.



"On odlučuje hoće li staviti sutra ne dnevni red opoziv premijera Oreškovića, vidjet ćemo što će odlučiti", rekao je Panenić.